Ukulondolozwa Kwamalimi Wendabuko WeSewula Afrika

**ESewula** Afrika kunamalimi ali-12 akhulunywako, amalimi la yisiNgisi, i-Afrikaans, isiZulu, isiXhosa, iSepedi, isiTsonga, isiTshivenda, isiSwati, isiNdebele, isiTswana, isiSotho seSewula Afrika nelimi lezandla leSewula Afrika. Kodwana kunamanye amalimi angakatloliswa ngokomthetho njengesiLobedu, isi-Korana, isi-Nluu, isi-Xiri namanye. UmThethosisekelo uthi amalimi la, khulukhulu wendabuko kufuze alondolozwe namkha abulungwe. 

Amalimi la ahlukaniswe ngokuya ngokwemihlobo emine. Ahlukaniswe ngendlela ahlobene begodu afana ngakho.

* amalimi wesiNguni
* amalimi we-Sesotho
* amailimi wesikhuwa
* eminye imihlobo yamalimi

### '''Amalimi wesiNguni:'''

* isiZulu- ilimi leli likhulunywa maZulu
* isiXhoza- ilimi leli likhulunywa maXhoza
* isiNdebele- ilimi leli likhulinywa maNdebele
* isiSwati- ilimi leli likhulunywa maSwati 

### '''Amalimi wesiSotho:'''

* Sepedi (seSotho sa Leboa) -ilimi leli likhulunywa ba-Pedi
* Sesotho- Leli ilimi likhulunywa beSuthu
* Setswana- ilimi leli likhulunywa be-Tswana 

### '''Omunye Umhlobo Wamalimi'''

* Tshivenda- ilimi leli likhulunywa ma-Venda

* Xitsonga- ilimi leli likhulunywa ma-Tsonga

### '''Amalimi wesiKhuwa:'''

* IsiNgisi - ilimi leli likhulunywa maNgisi
* IsiBhuru - ilimi leli likhulunywa maBhuru

## Isizathu Sokulondolozwa Kwamalimi La
Ukulondolozwa kwamalimi wendabuko eSewula Afrika kuqakatheke khulu ngombana kwenza abantu bakghone ukukhulumisana kuhle bebazwisisane kuhle ngamalimi abawamunyileko bese lokho kwenza ilimi lingafi kodwana lithuthuke. Ukulondolozwa kwelimi kusiza ukundlulisela isizukulwane esiza ngemva ilwazi lelimi lendabuko namasiko wendabuko,  kwenza kube nokuzwana nokubekezelelana nanokuhloniphana emphakathini. Godu kuthuthukisa nezomnotho zeSewula Afrika.

Ihlathululo yaloku okubalwe ngaphezulu:

**Ukufa kwelimi**

Ukufa kwelimi nofana ukungasebenzisi ilimi lendabuko kungabangela ukulahleka kwesiko, kuphazamise nokuhlalisana kuhle emphakathini. Loke ilwazi elimayelana nobukghwari, amasiko, imikghwa yokuphatha abantu ngehlonipho, neemfundo eziqakathekileko epilweni kuyafa kuphele lokha ilimi nalifako. Bona kubabalele ilwazelo ilimi kufuze lilondolozwe bona lingafi. 

**Ukudlulisela ilwazi lwelimi namasiko wendabuko**

Ukulondoloza ilimi nesikopilo lendabuko kusiza ukuthi loke ilwazi lidluliselwe kusizukulwana esiza ngemva lokho kuzokwenza ilimi liragele phambili likhulunywa namasiko nawo aragele phambile. Ngokwesibonelo, kunemithi yesintu esetjenziswa sitjhaba esithileko kodwana engekho kesinye isitjhaba. Lokha iintjhaba ezimbili nazikhulumisanako zikghona ukwabelana ngelwazi lezokwelapha, nemiithi yendabuko nalokho ekulaphako.

**Ukubambisana komphakathi**

Ukulondolozwa kwelimi kuthuthukisa ukubambisana emphakathini, ukuhloniphana nokuthula. Kwenza umphakathi uhloniphe amanye amalimi begodu uwaqale njengaqakathekileko. Ngokwesibonelo, kuba nokubambisana emalungwini womphakathi azwisisanako, begodu kuvula ithuba lokuveza imibono, ukuze kuthathwe iinqunto ezivuthiweko ezingasiza umphakathi.

**Ukuthuthuka komnotho**

Ukulondolozwa kwelimi kungavula amathuba amanengi womsebenzi khulukhulu kilaba abanekareko yokusebenza ngamalimi wendabuko. Ngokwesibonelo, abantu abakghona ukukhuluma amalimi amanengana banamathuba amanengi wokuqatjhwa emisebenzini nemabubulweni asebenza ngabantu beenzinda ezihlukahlukeneko. Ukuqatjhwa kwabantwaba kuthuthukisa umnotho wenarha.

## Indlela Yokulondoloza Amalimi Wendabuko
Ukulondolozwa kwamalimi wendabuko weSewula Afrika kutlhoga iindlela ezihlukahlukeneko zokurarulula umraro wokulondolozwa kwawo. Kuneendlela ezimbalwa ezingasetjenziselwa ukulondoloza amalimi wendabuko. Kokuthoma kufundisa nofana ukudlulisela ilwazi ngamalimi wendabuko. Kwesibili ukusebenzisa itheknoloji ekufundiseni nekuthuthukiseni ilimi. Kwesithathu ukutlola phasi nokuzihlanganisa nomphakathi.

**Fundisa ngelimi leNdabuko**

Ukufundisa ngelimi lendabuko eenkolweni zamabanga aphasi naphezulu kungasiza ukuthi ilimi lilondolozwe. Irhubhullulo likhombisa ukuthi abantwana abaningi baphasa kuhle khulu nabafundiswa ngamalimi abawamunyileko. Kutlhogeka iincwadi zamalimi wendabuko nezinye izinto ezingasetjenziswa bona kufundiswe abanye bunqopha nofana nge-inthanedi.

**Ukusetjenziswa kwetheknoloji**

Ukutjhugululwa kwezincwadi zamalimi wendabuko zenziwe ihlelo elilalelwako, lokho kungenye yezindlela ezisebenzako zokulondoloza amalimi begodu kwenza kube lula ukuthi zihlale isikhathi eside bezitholakale lula. Ukwenza isihlathululi magama (*online dictionary*)  namanye amahlelo wetheknoloji ngamalimi wendabuko kungasiza ukuthuthukisa  nokulondoloza begodu kuba lula ukuthi zitholakale kiwo woke umuntu osebenzisa itheknoloji.

Ukutjhugulula, amaziko welimi wetheknoloji nama-*software* asetjenziswa khudlwana emalimini wendabuko godu asiza amalimi bona alondolozwe bulula godu nabantu bazokujwayelana khulu netheknoloji.

**Ukuzibandakanya komphakathi ekuthuthukiseni ilimi**

Ukukhuthaza nokusekela igadango lokurhatjha ngamalimi wendabuko kumabona kude nasemrhatjhweni lokho kudlala indima ekulu ekulondolozeni amalimi wendabuko. Ukusekela umphakathi nawenza iminyanya ethuthukisa amasiko namalimi wendabuko kungaba nomthelela omuhle.

Ukutholakala kwabatjhugululi bamalimi wendabuko kusiza amalunga womphakathi ukuthi athole ilwazi begodu azwisise kuhle ezinye zezinto ezitlolwe ngesikhuwa. Ukusebenzisa iinkundla zokuthintana (*social media*) ngamalimi wendabuko nokuzihlanganisa neeqhema zabantu abakhuluma amalimi wendabuko  lokho nakho kuthuthukisa bekulondoloze ilimi.

## Iinkhombo